অপরূদ্ধ / ফোরকান ,খুলনাঃবৃহস্পতিবার দুপুরে ঝিনাইদহের চাঞ্চল্যকর স্কুল ছাত্রী গণধর্ষণ মামলার প্রধান আসামী ধর্ষক মিঠুকে পুলিশ গ্রেফতার করেছে। গত ১৯ মার্চ সদর উপজেলার বড় কামারকুণ্ডু গ্রামে রাতে এ গণধর্ষণের ঘটনা ঘটে। এ ব্যাপারে স্কুল ছাত্রীর খালা থানায় একটি ধর্ষণ মামলা দায়ের করেন। মামলা নং ৩৩।  পুলিশ জানায়, শিকারপুর  মাধ্যমিক বিদ্যালয়ের ওই স্কুল ছাত্রীর বাড়ি জেলার কালীগঞ্জ উপজেলার বলিদাপাড়া গ্রামে। সে ঝিনাইদহ সদর উপজেলার বড়কামারকুণ্ডু গ্রামে খালার বাড়িতে থেকে লেখাপড়া করতো। গত ১৯ মার্চ রাতে প্রকৃতির ডাকে সাড়া দিতে ঘর থেকে পুকুর পাড়ে গেলে গণধর্ষনের শিকার হয়। তাকে দরিগোবিন্দপুর গ্রামের মিঠু, বড়কামারকুন্ডু গ্রামের মফিজ ও কাষ্টসাগরা গ্রামের রিংকু তাকে গণধর্ষণ করে ওই পুকুর পাড়ে ফেলে রেখে যায়। পরে তাকে উদ্ধার করে হাসপাতালে ভর্তি করা হয়।  এ ঘটনার পর থেকে ধর্ষকরা পলাতক ছিল। বৃহস্পতিবার দুপুরের দিকে গোবিন্দপুর বাজার থেকে সদর থানার  এস আই মিরাজুল ইসলাম এক দল পুলিশ নিয়ে চাঞ্চল্যকর স্কুল ছাত্রী গণধর্ষণ মামলার প্রধান আসামী মিঠুকে গ্রেফতার করে। ধর্ষক মিঠু দরিগোবিন্দপুর গ্রামের মজিবর রহমানের ছেলে।